  Майя Бывальцева 22-тӥ гудырикошконэ Ижкарын Росси куншетлэн нуналэзлы сӥзем пӧртэм ужрадъёс ортчозы. Со сярысь кар администрацилэн пресс-службаез ивортэ. Горький нимо гужем садын «Мон суредасько Россилэсь куншетсэ» вожвылъяськонэ пыриськемъёслэсь ужъёссэс возьматозы. Суредъёсты 22-тӥ гудырикошконозь сётыны луэ на. Быдэс нунал ӵоже адӟытонын нылпиослы площадкаос, туспуктон лэсьтон интыос ужалозы, Россилэсь тодметъёссэ тодонъя квестъёс, асфальт вылын суредан радъяськозы. Куншетлэсь нуналзэ пусъёнэ ГИБДД-ысь ӧнерчиос но соослэн пинал юрттӥсьёссы но пыриськозы. Пинал инспекторъёс куинь буёло лентаос сётъялозы. Водительёс но пыдын ветлӥсьёс ужрад борды итӥськыны, лентаен туспуктэмъёсты #Мойфлаг, #Флагмоегогосударства, #Удмуртиязаряжает хэштегъёсын мерлыко вотэсъёсы поттыны, быгато. Ужрад кар транспортын но ортчоз – нунал ӵоже 27, 28, 36 номеро автобусъёсын, 2, 6, 10 троллейбусъёсын но 10 номеро трамвайын карын улӥсьёслы куншетлэн буёлъёсыныз лентаос сётъялозы. 15 часын «Арт-резиденциын» (К. Маркс, 258) 13-16 аресъем пиналъёс Россилэн куншетэзлы сӥзем визьсынанэ пыриськыны быгатозы. Ӝытазе «Россилэн куншетэз улын» мотопробег ортчоз. Байкеръёс Ижкарысь 2019-тӥ арын «Кышкыттэм но ӟечлыко автомобиль сюресъёс» йӧскалык ӵектос улсын тупатъям валтӥсь сюресъёс кузя ширтозы. Соос Киров нимо парк дорысь Берш нимо ульчаозь мынозы но микрорайонын улӥсьёсын радъям шулдыръяськон борды итӥськозы. Отын Россилэн куншетэзлы 350 ар тырмонлы сӥзем фестиваль ортчоз. Радлыкын – ГТО площадка, «Кушетлэн асфальт вылын бадӟым суредэз» флэш-моб, куншетлы сӥзем квест, визьсынан. Росси Федерацилэн куншетэзлэн 17-тӥ даурысен 1991-тӥ арозь истореиныз тунсыкъяськисьёс понна Устинов ёрос администрацилэн юртаз адӟытон ужа.  Тегъёс: Мерлык Ижкар Удмуртия праздникъёс  